SPOROČILO KOMISIJE SVETU Izjava Komisije, priložena predlogu Komisije za Uredbo Sveta o določitvi zneskov za proizvodne dajatve v sektorju sladkorja za tržna leta 2001/2002, 2002/2003, 2003/2004, 2004/2005, 2005/2006, koeficienta, potrebnega za izračun dodatne dajatve za tržni leti 2001/2002 in 2004/2005 ter zneskov, ki jih morajo proizvajalci sladkorja izplačati prodajalcem sladkorne pese zaradi razlike med najvišjim zneskom dajatev in zneskom teh dajatev, ki se zaračunajo za tržna leta 2002/2003, 2003/2004 in 2005/2006 /* COM/2013/0526 final */





SPOROČILO KOMISIJE SVETU Izjava Komisije, priložena predlogu Komisije za Uredbo Sveta o določitvi zneskov za proizvodne dajatve v sektorju sladkorja za tržna leta 2001/2002, 2002/2003, 2003/2004, 2004/2005, 2005/2006, koeficienta, potrebnega za izračun dodatne dajatve za tržni leti 2001/2002 in 2004/2005 ter zneskov, ki jih morajo proizvajalci sladkorja izplačati prodajalcem sladkorne pese zaradi razlike med najvišjim zneskom dajatev in zneskom teh dajatev, ki se zaračunajo za tržna leta 2002/2003, 2003/2004 in 2005/2006 1. Vračilo glavnice in obresti Sodišče Evropske unije je v sodbi z dne 27. septembra 2012[1] ugotovilo, da so zaradi neveljavnosti Uredbe Komisije (ES) št. 1193/2009[2] proizvajalci upravičeni do povračila zneskov, ki so jih v zadevnih tržnih letih neupravičeno plačali v okviru neveljavnih proizvodnih dajatev. Takšne presežne dajatve so pripadle proračunu Unije po odbitku stroškov zbiranja (25 %), ki so pripadli nacionalnim proračunom v skladu s členom 2(3) Sklepa Sveta (2000/597/ES, Euratom) o sistemu virov lastnih sredstev Evropskih skupnosti[3]. Predlagana uredba Sveta določa proizvodne dajatve za sladkor za tržna leta 2001/2002, 2002/2003, 2003/2004, 2004/2005 in 2005/2006, ki bodo državam članicam omogočile, da določijo zneske, ki se povrnejo proizvajalcem sladkorja. Proizvajalcem sladkorja se ne povrnejo celotni zneski, ki so bili zbrani v zadevnem obdobju, temveč samo razlika med starimi in novimi dajatvami. Na podlagi splošnega načela neupravičene obogatitve bi moralo biti državam članicam omogočeno, da iz proračuna EU izterjajo dejansko povrnjene zneske, po odbitku 25 %, ki jih zadržijo kot stroške zbiranja. Sodišče je pojasnilo, da so stranke, ki so upravičene do vračila neupravičeno plačanih zneskov iz naslova proizvodnih dajatev v sektorju sladkorja, določenih na podlagi neveljavne uredbe, upravičene tudi do izplačila ustreznih obresti. Iz tega sledi, da neupravičeno plačani zneski v okviru zakonodaje EU, ki jih države članice vrnejo gospodarskim subjektom, vključujejo izplačilo obresti, in sicer v obsegu, določenem v nacionalni zakonodaji za podobne okoliščine. Države članice za izračun zneska obresti uporabijo svojo nacionalno zakonodajo. 2. Povračilo zneskov prodajalcem sladkorne pese V členu 1(3) predlagane uredbe Sveta so določene revidirane dopolnilne cene, ki proizvajalcem sladkorja služijo kot podlaga za izračun zneskov povračil, namenjenih prodajalcem sladkorne pese. Treba je poudariti, da je za izračun zneskov povračil, namenjenih prodajalcem sladkorne pese, treba uporabiti samo razliko med starimi in novimi dopolnilnimi cenami, vključno z obrestmi, ki se izplačajo pod istimi pogoji kot v poglavju 1. Preden se proizvajalcem sladkorja povrnejo presežne dajatve, plačane v zadevnem obdobju, bi morale države članice uvesti upravne postopke, s katerimi bi zagotovile, da zadevni proizvajalci, kjer je primerno, vrnejo dolgovane zneske prodajalcem sladkorne pese. Če se takšni zneski ne vrnejo, bi bilo treba sorazmerno zmanjšati zneske povračil proizvajalcem sladkorja. 3. Računovodski postopek Zakonodajni okvir za lastna sredstva ne vsebuje nobene določbe, ki bi omogočila, da EU izplača obresti državam članicam. Zato morajo države članice, ko od Komisije zahtevajo povračilo nastalih odhodkov, Komisijo obvestiti o zneskih, ki so jih dejansko povrnile zadevnim gospodarskim subjektom, pri čemer glavnico ločijo od obresti. 3.1. Glavnice Povračilo dajatev za sladkor pomeni popravek v lastnih sredstvih EU. To pomeni, da lahko države članice odbijejo 75 % presežnega zneska, ki je bil dejansko plačan, tako, da teh 75 % pridobijo iz lastnih sredstev EU. Na podlagi člena 2(2) Uredbe Sveta (ES, Euratom) št. 1150/2000 z dne 22. maja 2000 o izvajanju Sklepa št. 2007/436/ES, Euratom o sistemu virov lastnih sredstev Evropskih skupnosti[4] morajo države članice popravljene dajatve za sladkor, ki veljajo v zadevnih letih, določiti najpozneje do datuma, določenega v členu 2 predlagane uredbe Sveta o določitvi dajatev za sladkor. Države članice imajo vse potrebne elemente za določitev pravilnih zneskov, ki jih je treba vrniti, saj se predlagana uredba Sveta nanaša na popravek prvotno plačanih dajatev za sladkor. Države članice lahko z negativnim popravkom v t. i. izkazu računa „A“ izterjajo dejansko plačane zneske v okviru povračila neupravičeno zbranih presežnih dajatev. Treba je poudariti, da bodo morale države članice v izkaz računa „A“ najprej vključiti celoten znesek (100 %), povrnjen v okviru popravka. Nato se neto znesek po odbitku vsot, ki so jih zadržale kot stroške zbiranja, (75 %) vnese v zadnji stolpec izkaza računa. To je običajen postopek, s katerim se upoštevajo stroški zbiranja. V skladu s členom 2 predlagane uredbe Sveta morajo države članice določitev za lastna sredstva izvesti najpozneje zadnji dan četrtega meseca po dnevu začetka veljavnosti navedene uredbe. Države članice morajo rezultat določitve vnesti v izkaz računa „A“, ki ga morajo Komisiji predložiti najpozneje prvi delovni dan po 19. dnevu drugega meseca, ki sledi mesecu, v katerem je bila pravica določena. V praksi morajo zato države članice popravek lastnih sredstev določiti najpozneje zadnji dan [….]. Pravico morajo vnesti v izkaz računa „A“, ki ga Komisiji predložijo najpozneje [….]. Finančni vpliv na prihodke proračuna bo zadeval proračunsko leto 2013, proračunsko leto 2014 ali obe proračunski leti, odvisno od datuma sprejetja uredbe Sveta. 3.2. Obresti Kot je navedeno zgoraj, so na podlagi splošnega načela neupravičene obogatitve posamezniki, ki so upravičeni do povračila neupravičeno plačanih zneskov iz naslova proizvodnih dajatev v sektorju sladkorja, določenih na podlagi neveljavne uredbe, prav tako upravičeni do izplačila obresti na takšne zneske v obsegu, določenem v nacionalni zakonodaji za podobne okoliščine. Dejansko izplačane obresti se prijavijo v skladu s postopkom nakazovanja mesečnih plačil iz člena 15 Uredbe Sveta (ES) št. 1290/2005 o financiranju skupne kmetijske politike, in sicer v okviru proračunske vrstice 05 07 02, namenjene „poravnavi sporov“. Ta proračunska vrstica zlasti „vsebuje, če je potrebno, odobritve za kritje odhodkov (pozitivnih ali negativnih), za katere je lahko odgovorna Komisija z odločbo Sodišča, vključno s stroški poravnave odškodninskih zahtevkov in obresti“. 4. Nadzor postopka za povračilo Zaradi nadzora bi morale države članice pred začetkom postopka za povračilo, vsekakor pa najpozneje do drugega meseca po začetku veljavnosti uredbe, Komisiji sporočiti pregled zneskov, ki se vrnejo proizvajalcem sladkorja, pri čemer glavnico ločijo od obresti. To sporočilo bi moralo vsebovati podrobno razlago pravne podlage iz nacionalne zakonodaje, ki je osnova za določitev obresti, ki se izplačajo, in uporabljenih obrestnih mer, ter obdobje, ki se upošteva pri izračunu zneska obresti. Komisija želi v skladu z načelom ekvivalence poudariti, da mora uporabljena obrestna mera ustrezati tisti obrestni meri, ki se navadno uporablja za podobna nacionalna povračila. Komisija si pridržuje pravico, da prosi za dodatne utemeljitve v zvezi z prijavljenimi zneski, kakor so bili izplačani, in da sprejme ustrezne ukrepe za zaščito finančnih interesov Unije. [1] Združene zadeve C-113/10, C-147/10 in C-234/10, še neobjavljene. [2] UL L 321, 8.12.2009, str. 1. [3] UL L 253, 7.10.2000, str. 42. [4] UL L 130, 31.5.2000, str. 1.